Friise spilte i forsvaret hele karrieren og ble kjent som en kompromissløs og god senterhalf. Han debuterte på Strømsgodset som 19-åring i 1960 og fikk sin første landskamp mot Sverige i 1961. Han var kaptein både på klubb- og landslag, blant annet på sølvlaget fra Bandy-VM i 1965. Han var den første norske spiller som oppnådde 50 kamper med flagget på brystet og fikk totalt 51 landskamper. Friise spilte aktivt til han var rundt 40 år og ble senere trener for Strømsgodset, Mjøndalen Idrettsforening og Ski- og Ballklubben Drafn.